Efter næsten 20 timers pause genoptog SAS mandag eftermiddagen flyvningen til og fra Aalborg.

Efter flyuheldet søndag eftermiddag kunne SAS mandag eftermiddag genoptage flyvningen til og fra lufthavnen i Aalborg. Den første afgang fra Aalborg skulle være kl. 14.30, oplyser SAS, og der er tale om et MD-80 med plads til 100 passagerer. Fra Kastrup mod Aalborg var der afgang kl. 15. De passagerer, som SAS mandag formiddag skulle flyve mellem Aalborg og København, kom i stedet ud at køre i bus. På grund af den regnvåde jord tog det nogen tid, før det fly, der nødlandede dramatisk søndag eftermiddag, blev flyttet fra området ved siden af landingsbanen. Det blev anbragt på flyvestationens område. Flyet - et Bombardier Q400 - havarerede ved nødlandingen, da landingsstellet i højre side brød sammen. En brand i motoren blev hurtigt slukket, og alle 73 passagerer og besætningsmedlemmer blev hurtigt evakueret. Fem passagerer var mandag formiddag fortsat indlagt på sygehuset i Aalborg med skrammer. /ritzau/